Keeper-Haugen: Mitt andre hjem
- Det er spesielt for meg. På den måte er dette mitt andre hjem, sier Norges keeper til VG foran åpningskampen mot Italia klokken 11.45 norsk tid. -Dette likner på 2011-VM, og vi har mange positive minner derfra. Vi kan ha et enda bedre lag nå enn tidligere mesterskap. Mange er med for første og andre gang, og mange vil vise seg frem, mener Lars Haugen. - Det kan være en styrke og en svakhet, tilføyer han. Super-reserve 2011 Han var egentlig landslagssjef Roy Johansens (54) 3. valg da førstekeeper Pål Grotnes slo opp en lyskeskade dagen før VM-premieren mot Sverige i Kosice i 2011. Keepertrener Pekka Alcén mente imidlertid at Lars Haugen bokstavelig talt kunne redde hockeygutta da «krise» lyste illevarslende for hans allerede skadeskutte ishockeylandslag. Lars Haugen stoppet senere VM-finalist Sverige i straffeslagskonkurransen da Norges for første gang slo Tre Kronor i VM (5-4) og var nær ved å slå Canada (2-3) senere i turneringen. Lars Haugen fikk til stor del æren for at Norges ishockeylandslag for andre gang på fire VM-turneringer gikk til kvartfinale. Million-kontrakt I Bratislava tapte Norge den 1-4 for Finland, som slo Sverige 6-1 i VM-finalen. Lars Haugen, som samme sesong var blitt vraket av Lørenskog og spilte for bunnlaget Manglerud Star, fikk en lukrativ kontrakt med Dinamo Minsk i Kontinental Hockey League (KHL). Siden har han vært her, men ikke helt der han var i 2011 og 2012-VM - for Norge. 2013-VM i Stockholm og Sotsji-OL ble en nedtur for ham og hockeygutta. - Jeg har en viktig posisjon. Ishockeykeeperen er viktig. Gjør han en god kamp, er sjansen god for at laget også gjør det, sier han. God sesong-slutt Han pådro seg alvorlig skade i låret før jul og hadde ikke spilt kamp på åtte uker da han sto i mål for Norge i åpningskampen i OL mot senere suveren gullvinner Canada (1-3). I den Russland-baserte serien KHL står han oppført med 26 kamper for Dinamo Minsk - som ikke gikk til sluttspill - denne sesongen. Statistikken viser seks seirer og 14 tap i ordinær tid. «Middels» 91 i redningsprosent og 2,63 innslupne mål i snitt. I «tapercupen» (lagene som ikke gikk til sluttspill) Nadezhda Cup gikk det - etter OL - betydelig bedre. Fem seirer og to tap. «Meget bra» 94,8 i redningsprosent og 1,45 innslupne mål i snitt. Ny Bellissimo-duell - Målvaktspillet! Det er ingenting å legge skjul på, svarer Roy Johansen på spørsmål om hvilke tre punkter han vil trekke frem som de viktigste med tanke på VM-suksess. Da Norge slo Italia 6-2 (2-1, 2-1, 2-0) i suksess-VM 2012 (2-5 tap i kvartfinalen for senere VM-gullvinner Russland), reddet Lars Haugen 16 av 18 skudd fra italienerne. Daniel Bellissimo (29) - som har spilt for svenske Luleå og Västerås denne sesongen - reddet 33 av 39 norske skudd. Keeperduellen i formiddag er igjen Haugen mot Bellissimo. Prolaps-kaptein - Jeg tror ikke det blir det samme kampbildet nå. Italia spiller på en transatlantisk måte. Når de først kommer til sjanser og avslutninger, er de gode, sier Anders Bastiansen (33). Hockeyguttas nye kaptein - i Ole-Kristian Tollefsens (30) skadefravær - ble Norges toppscorer med fire mål i VM i fjor. I likhet med Lars Haugen var han alvorlig skadet foran OL. Først en kneskade. Da han kom tilbake fra den, pådro han seg umiddelbart en stor prolaps - tre uker før Sotsji-avreisen. - Med fasit i hånd, var OL litt tidlig - men ikke feil, sier Färjestad-løperen i dag. Ekstra VM-trening Han sto over den første OL-kampen og var selvsagt hemmet i resten av turneringen. Under sluttspillet med klubblaget - som tapte finalen mot Skellefteå - trente han imidlertid «ekstra» for å bli helt klar til VM for Norge. I formiddag er det ventet at rekkens «hans» med brødrene Mathis (28) og Ken André Olimb (25) skal føre an for Norge offensivt. For to år siden scoret Bastiansen ett mål mot Italia. Mathis Olimb hadde to målgivende pasninger, og Lars Haugen én målgivende pasning (!) - til Mats Tryggs andre mål: 5-2 tolv minutter før slutt.
Lars Haugen (27) kaller Minsk sitt andre hjem og mener hockeygutta kan gjøre et like bra VM her som da han gjorde brak-suksess i mesterskapsdebuten i Slovakia for tre år siden.